2019. gada Noteikumi Nr.

Rīgā (prot. Nr.   .§)

**Noteikumi par līdzdalības mehānismu degvielas piegādātājiem**

Izdoti saskaņā ar

Ministru kabineta iekārtas likuma

31.panta pirmās daļas 3.punktu

**I. Vispārīgie jautājumi**

1. Noteikumi nosaka:
   1. no atjaunojamiem energoresursiem iegūtas enerģijas īpatsvaru, ko nodrošina degvielas piegādātājs līdzdalības mehānisma ietvaros;
   2. kārtību, kādā līdzdalības mehānisma ietvaros aprēķina no atjaunojamiem energoresursiem iegūtas enerģijas īpatsvaru;
   3. par līdzdalības mehānisma administrēšanu atbildīgo institūciju;
   4. kārtību, kādā degvielas piegādātājs ziņo par no atjaunojamiem energoresursiem iegūtas enerģijas īpatsvaru patēriņam nodotajā produkcijā.
2. Noteikumi attiecas uz degvielas piegādātāju, kas transporta patēriņam Latvijā nodod transporta enerģiju.
3. Noteikumos lietotie termini:
   1. atkritumi – priekšmeti un vielas, kas Atkritumu apsaimniekošanas likuma izpratnē uzskatāmi par atkritumiem, izņemot vielas, kas tīši pārveidotas vai piesārņotas, lai tās uzskatītu par atkritumiem;
   2. degvielas piegādātājs – komersants, kas nodod degvielu patēriņam transportā, tai skaitā degvielas mazumtirgotājs, kas realizē no degvielas vairumtirgotāja saņemto degvielu vai, kas realizē paša importēto vai no Eiropas Savienības dalībvalsts ievesto degvielu, un degvielas vairumtirgotājs, kas realizē degvielu un kuram ir speciāla atļauja (licence) degvielas vairumtirdzniecībai vai speciāla atļauja (licence) apstiprināta noliktavas turētāja darbībai, vai speciāla atļauja (licence) reģistrēta saņēmēja darbībai (izņemot realizāciju atliktās akcīzes nodokļa maksāšanas režīmā);
   3. lignocelulozes materiāls – šo noteikumu izpratnē ir materiāls, ko veido lignīns, celuloze un hemiceluloze, piemēram, mežos iegūta biomasa, kokaugu enerģētiskās kultūras un ar mežsaimniecību saistītu nozaru atlikumi un atkritumi;
   4. nepārtikas celulozes materiāls – izejvielas, kas galvenokārt sastāv no celulozes un hemicelulozes un kam ir zemāks lignīna saturs nekā lignocelulozes materiālam, kas ietver pārtikas un lopbarības kultūraugu atlikumus, zālaugu enerģētiskos kultūraugus ar zemu cietes saturu, rūpniecības atlikumus un materiālus no bioloģiskajiem atkritumiem;
   5. no atjaunojamiem energoresursiem iegūta enerģija – šo noteikumu izpratnē ir enerģijas daudzums biodegvielā, no atjaunojamiem energoresursiem iegūtā nebioloģiskas izcelsmes šķidrajā vai gāzveida transporta degvielā un no atjaunojamiem energoresursiem iegūta elektroenerģija;
   6. no atjaunojamiem energoresursiem iegūta nebioloģiskas izcelsmes šķidrā vai gāzveida degviela – šķidra vai gāzveida degviela, kas nav biodegviela un kuras energoietilpību rada atjaunojamie energoresursi, izņemot biomasu, un kuru izmanto transportā, piemēram, ūdeņradis;
   7. pārstrādes atlikumi – materiāls, kas nav galaprodukts, kuru ražošanas procesā tieši vēlas iegūt; tas nav ražošanas procesa pamatmērķis, un process nav apzināti modificēts, lai to ražotu.

**II.  No atjaunojamiem energoresursiem iegūtas enerģijas nodošana patēriņam transportā**

4. Degvielas piegādātājs nodrošina, ka vismaz 8,5% no degvielas piegādātāja gada ietvaros patēriņam nodotā enerģijas daudzuma veido no atjaunojamiem energoresursiem iegūta enerģija.

5. Degvielas piegādātājs nodrošina, ka vismaz 0,5% no galapatēriņam transportā nodotā enerģijas daudzuma veido:

5.1. biodegviela, kuras iegūšanai izmantotas šo noteikumu pielikuma A daļā norādītās izejvielas vai norādītās degvielas;

5.2. biodegviela, kuras ražošanai izmantotas izejvielas, kas pirms 2015.gada 9.septembra atzītas par atkritumiem, pārstrādes atlikumiem, lignocelulozes materiāliem vai nepārtikas celulozes materiāliem.

6. Vides aizsardzības un reģionālās attīstības ministrija līdz 2019.gada 1.septembrim savā tīmekļa vietnē publicē sarakstu ar šo noteikumu 5.2.apakšpunktā minētajām izejvielām. Vides aizsardzības un reģionālās attīstības ministrija var papildināt biodegvielas ražošanas izejvielu sarakstu ar jaunām izejvielām, ja tirgū ir pieejamas citas izejvielas, no kurām tiek ražota biodegviela un, ja šīs izejvielas pirms 2015.gada 9.septembra nav atzītas par atkritumiem, pārstrādes atlikumiem, lignocelulozes materiāliem vai nepārtikas celulozes materiāliem.

**III. Kārtība, kādā līdzdalības mehānisma ietvaros aprēķina no atjaunojamiem energoresursiem iegūtas enerģijas īpatsvaru**

7. Degvielas piegādātājs no atjaunojamiem energoresursiem iegūtas enerģijas īpatsvaru attiecīgajā gadā patēriņam nodotajā produkcijā nosaka, izmantojot šādu formulu:

, kur

– enerģijas daudzums biodegvielā, no atjaunojamiem energoresursiem iegūtā nebioloģiskas izcelsmes šķidrajā vai gāzveida transporta degvielā, kā arī no atjaunojamiem energoresursiem iegūtas elektroenerģijas daudzums, ko degvielas piegādātājs nodevis patēriņam transportā, kas izteikts teradžoulos (TJ);

– enerģijas daudzums benzīnā, dīzeļdegvielā, biodegvielā, no atjaunojamiem energoresursiem iegūtā elektroenerģijā un no atjaunojamiem energoresursiem iegūtā nebioloģiskas izcelsmes šķidrajā vai gāzveida transporta degvielā, kā arī no atjaunojamiem energoresursiem iegūtas elektroenerģijas daudzums, ko degvielas piegādātājs nodevis patēriņam, kas izteikts teradžoulos (TJ).

8. Aprēķinot no atjaunojamiem energoresursiem iegūtas enerģijas īpatsvaru:

8.1. izmanto normatīvajos aktos par transporta enerģijas kvalitātes prasībām, tirgus uzraudzību, patērētājiem sniedzamo informāciju un vispārīgo ziņošanas kārtību degvielas piegādātājiem norādītās degvielu zemākās siltumspējas vērtības un nodrošina, ka ir ievērotas uz biodegvielu attiecināmās prasības, kas ietvertas normatīvajos aktos par biodegvielu un bioloģisko šķidro kurināmo ilgtspējas kritērijiem, to ieviešanas mehānismu un uzraudzības un kontroles kārtību;

8.2. pieņem, ka tādu biodegvielu, kas iegūtas no šo noteikumu pielikumā minētajām izejvielām vai šajā pielikumā minēto degvielu, enerģijas daudzums ir divkāršs;

8.3. pieņem, ka no atjaunojamiem energoresursiem iegūtas elektroenerģijas daudzums, kura izcelsme ir pierādāma atbilstoši normatīvajiem aktiem par elektroenerģijas izcelsmes apliecinājumu saņemšanas kārtību, ir pieckāršs;

8.4. tās enerģijas īpatsvars, kura iegūta no tādām biodegvielām, ko ražo no labības un citiem cieti saturošiem kultūraugiem, cukura un eļļas kultūraugiem, kā arī kultūraugiem, kas lauksaimniecības zemē audzēti kā galvenie kultūraugi galvenokārt enerģijas iegūšanas vajadzībām, nepārsniedz 7%.

8.5. šo noteikumu 8.4.apakpšunktā minēto ierobežojumu nepiemēro, ja biodegviela ir iegūta no šo noteikumu pielikumā uzskaitītajām izejvielām.

**IV. Kārtība, kādā degvielas piegādātāji ziņo par no atjaunojamo energoresursiem iegūtas enerģijas īpatsvaru patēriņam nodotajā produkcijā**

9. Degvielas piegādātājs katru gadu līdz 15.martam vispārīgā ziņošanas pienākuma ietvaros Ekonomikas ministrijā iesniedz pārskatu par tā darbību iepriekšējā gadā atbilstoši normatīvajiem aktiem par transporta enerģijas kvalitātes prasībām, tirgus uzraudzību, patērētājiem sniedzamo informāciju un vispārīgo ziņošanas kārtību degvielas piegādātājiem, kurā iekļauj informāciju arī par atbilstoši šo noteikumu prasībām aprēķināto no atjaunojamiem energoresursiem iegūtas enerģijas īpatsvaru.

10. Ekonomikas ministrija nodrošina degvielas piegādātāja iesniegtās informācijas izvērtēšanu un pārbaudi.

**V. Noslēguma jautājumi**

11. Šo noteikumu 4.punktā minētās prasības ir piemērojamas no 2020.gada 1.janvāra.

**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no:

1) Eiropas Parlamenta un Padomes 2009. gada 23. aprīļa Direktīvas 2009/28/EK par atjaunojamo energoresursu izmantošanas veicināšanu un ar ko groza un sekojoši atceļ Direktīvas 2001/77/EK un 2003/30/EK;

2) Eiropas Parlamenta un Padomes 2015. gada 9. septembra Direktīvas (ES) [2015/1513](http://eur-lex.europa.eu/eli/dir/2015/1513/oj/?locale=LV), ar kuru groza Direktīvu [98/70/EK](http://eur-lex.europa.eu/eli/dir/1998/70/oj/?locale=LV), kas attiecas uz benzīna un dīzeļdegvielu kvalitāti, un Direktīvu [2009/28/EK](http://eur-lex.europa.eu/eli/dir/2009/28/oj/?locale=LV) par atjaunojamo energoresursu izmantošanas veicināšanu;

Ministru prezidents A. K. Kariņš

Ekonomikas ministrs R. Nemiro